10. การควบคุมภายใน

การประชุมคณะกรรมการบริษัท ครั้งที่ 251 เมื่อวันที่ 29 กุมภาพันธ์ 2551
ได้มีการพิจารณาแบบประเมินความเพียงพอของระบบควบคุมภายในประจำปี 2550 ฉบับวันที่ 12
กุมภาพันธ์ 2551 ที่ได้ประเมินร่วมกับคณะกรรมการตรวจสอบแล้ว
โดยแบบประเมินความเพียงพอดังกล่าวได้จัดทำขึ้นโดยคณะกรรมการบริหารความเสี่ยง
โดยการซักถามข้อมูลจากฝ่ายบริหารของบริษัท
และตอบแบบประเมินความเพียงพอของระบบการควบคุมภายในของบริษัท
จึงนำเสนอที่ประชุมคณะกรรมการตรวจสอบเพื่อพิจารณาต่อไป

การพิจารณาแบบประเมินความเพียงพอของระบบควบคุมภายใน บริษัทได้พิจารณาในส่วนต่างๆ 5
ส่วนด้วยกัน คือ ส่วนที่ 1 องค์กรและสภาพแวดล้อม, ส่วนที่ 2 การบริหารความเสี่ยง, ส่วนที่ 3
การควบคุมการปฏิบัติงานของฝ่ายบริหาร, ส่วนที่ 4 ระบบสารสนเทศและการสื่อสารข้อมูล
และ่ส่วนที่ 5 ระบบการติดตาม
โดยคณะกรรมการบริษัทมีความเห็นว่าบริษัทมีระบบการควบคุมภายในที่เพียงพอ อีกทั้งในปี 2550
บริษัทได้จัดตั้งคณะกรรมการบริหารความเสี่ยงขึ้น
เพื่อทบทวนระบบและประเมินประสิทธิผลของการจัดการความเสี่ยงอย่างน้อยปีละ 1 ครั้ง
และในทุกๆ ระยะเวลาที่พบว่าระดับความเสี่ยงที่มีการเปลี่ยนแปลง
ซึ่งรวมถึงการให้ความสำคัญกับสัญญาณเตือนภัยล่วงหน้า และรายการผิดปกติทั้งหลาย

ระบบการควบคุมภายในของบริษัทในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว นอกจากนี้
คณะกรรมการบริษัทได้ส่งเสริมและสนับสนุนให้ฝ่ายจัดการดำเนินการพัฒนาคุณภาพของระบบการควบคุมภายในอย่างต่อเนื่องเพื่อเสริมสร้างการกำกับดูแลกิจการที่ดี
(Good Corporate Governance)

โดยคณะกรรมการบริษัทได้พิจารณาประเมินความเพียงพอของระบบการควบคุมภายในของบริษัทประจำปี
2550 แล้ว มีสาระสำคัญทั้ง 5 ส่วนดังนี้.-

ส่วนที่ 1 องค์กรและสภาพแวดล้อม

-   คณะกรรมการบริษัทได้มีการกำกับดูแลการกำหนดเป้าหมายการดำเนินธุรกิจของบริษัททั้งแบบระยะสั้น
    1 ปี แบบระยะปานกลาง 5 ปี และแบบระยะยาว 10 ปี
    ควบคู่ไปกับการกำหนดงบประมาณประจำปี โดยได้มีการติดตามผลเป็นระยะๆ
    อีกทั้งยังมีการปรับเปลี่ยนแผนการดำเนินธุรกิจในช่วงระว่างดำเนินการให้สอดคล้องกับสถานการณ์ในขณะนั้นตามความเหมาะสม
    ทั้งนี้เรื่องดังกล่าวได้นำเสนอคณะกรรมการบริษัทเพื่อพิจารณาอนุมัติ

-   คณะกรรมการบริษัทได้พิจารณากำหนดเป้าหมายการปฏิบัติงานอย่างรอบคอบ
    และได้ทบทวนแล้วว่าสามารถปฏิบัติได้ตามเป้าหมายจริง
    โดยวิเคราะห์ถึงการให้สิ่งจูงใจและผลตอบแทนแก่พนักงานว่าเป็นไปอย่างสมเหตุสมผลด้วย

-   บริษัทได้มีการกำหนดโครงสร้างองค์กรอย่างชัดเจน โดยแยกการบริหารออกเป็น 2 ส่วน คือ
    ในส่วนของสำนักงานใหญ่กรุงเทพฯ และในส่วนของโรงงานระยอง
    ซึ่งทำให้สะดวกและเอื้อประโยชน์ต่อฝ่ายบริหารในการดำเนินงานอย่างมีประสิทธิภาพ

-   บริษัทได้มีการจัดทำข้อกำหนดเกี่ยวกับจริยธรรม
    ซึ่งครอบคลุมถึงการห้ามมิให้ฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทและคู่ค้าของบริษัท
    อีกทั้งได้กำหนดบทลงโทษกรณีที่มีการละเมิดไว้อย่างชัดเจน

-   บริษัทได้มีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
    การจัดซื้อ และการบริหารทั่วไปแบบรัดกุม และสามารถป้องกันการทุจริตได้
    โดยคู่มือการปฏิบัติงานด้านจัดซื้อที่จัดทำขึ้นม่ความสอดคล้องตามมาตรฐานคุณภาพ ISO
    9001-2000 ส่วนการปฏิบัติงานด้านการเงินและการบริหารทั่วไป
    ได้มีการกำหนดแผนผังการปฏิบัติงาน (Flow Chart)
    พร้อมทั้งกำหนดอำนาจอนุมัติเป็นวงเงินไว้อย่างชัดเจน
    และบริษัทได้พัฒนาระบบสารสนเทศอย่างต่อเนื่อง
    เพื่อใช้เป็นเครื่องมือในการควบคุมการทุจริตด้วย

-   ในการกำหนดนโยบายและแผนการปฏิบัติงาน บริษัทได้คำนึงถึงความเป็นธรรมต่อคู่ค้า
    เพื่อประโยชน์ร่วมกันในระยะยาว
    ซึ่งได้กำหนดไว้ในหลักจรรยาบรรณสำหรับผู้บิรหารและพนักงาน

ส่วนที่ 2 การบริหารความเสี่ยง

-   บริษัทมีการจัดตั้งคณะกรรมการบริหารความเสี่ยงขึ้น
    เพื่อทบทวนระบบและประเมินประสิทธิผลของการจัดการความเสี่ยงอย่างน้อยปีละ 1 ครั้ง
    และในทุกๆ ระยะเวลาที่พบว่าระดับความเสี่ยงมีการเปลี่ยนแปลง
    และรวมถึงการให้ความสำคัญกับสัญญาณเตือนภัยล่วงหน้า และรายการผิดปกทั้งหลาย

-   คณะกรรมการบริหารความเสี่ยงของบริษัท
    จะทำการวิเคราะห์และรายงานความคืบหน้าของลักษณะความเสี่ยง
    และแนวทางการบริหารจัดการความเสี่ยงต่อคณะกรรมการตรวจสอบภายในระยะเวลาที่กำหนด
    เพื่อเกิดประโยชน์สูงสุดต่อบริษัท

-   คณะกรรมการบริหารความเสี่ยงของบริษัทได้กำหนดให้มีมาตรการในการประเมินประสิทธิผลของการควบคุมความเสี่ยงในด้านต่างๆ
    ตลอดจนกำหนดวิธีการเพื่อลดความเสี่ยงอันจะเกิดความสูญเสียต่อองค์กร

-   คณะกรรมการบริหารความเสี่ยงได้กำหนดแผนงานการบริหารความเสี่ยงประจำปี
    และทำการติดตามการปฏิบัติงาน พร้อมทั้งมีการรายงานความคืบหน้าต่างๆ
    ต่อคณะกรรมการตรวจสอบ

ส่วนที่ 3 การควบคุมการปฏิบัติงานของฝ่ายบริหาร

-   บริษัทได้จัดทำระเบียบอำนาจอนุมัติด้านการเงิน และการดำเนินงานเป็นลายลักษณ์อักษร

-   บริษัทได้จัดแบ่งแยกหน้าที่ความรับผิดชอบ (1) หน้าที่อนุมัติ (2)
    หน้าที่บันทึกรายการบัญชีและข้อมูลสารสนเทศ (3)
    หน้าที่ในการดูแลจัดเก็บทรัพย์สินออกจากกันอย่างชัดเจน และมี Work Flow
    ที่แสดงถึงขั้นตอนการปฏิบัติงาน

-   บริษัทได้กำหนดให้มีมาตรการและขั้นตอนอนุมัติการทำรายการระหว่างกัน
    และได้กำหนดไว้เป็นนโยบายเกี่ยวกับความขัดแย้งทางผลประโยชน์รวมอยู่ในหลักจรรยาบรรณสำหรับผู้บริหารและพนักงาน
    โดยมอบหมายให้ฝ่ายตรวจสอบภายในทำหน้าที่ในการตรวจสอบ
    และรายงานตรงต่อคณะกรรมการตรวจสอบอย่างต่อเนื่อง
    รวมถึงบริษัทห้ามมิให้ผู้มีส่วนได้เสียร่วมพิจารณาอนุมัติธุรกรรมที่อาจมีความขัดแย้งทางผลประโยชน์
    ทั้งนี้ในการตัดสินใจอนุมัติธุรกรรมใดๆ ก็ตาม
    บริษัทได้คำนึงถึงผลประโยชน์สูงสุดในระยะยาวเป็นสำคัญ
    และกรณีเป็นธุรกรรมที่อาจมีความขัดแย้ง จะต้องรายงานให้คณะกรรมการตรวจสอบรับทราบ
    หรือขอความเห็นจากคณะกรรมการตรวจสอบก่อนแล้วแต่กรณี

-   บริษัทได้มีการติดตามให้มีการปฏิบัติตามสัญญาในการทำธุรกรรมกับผู้ที่เกียวข้องในลักษณะที่มีผลผูกพันบริษัทในระยะยาว
    และข้อตกลงดังกล่าวที่มีผลผูกพันอย่างต่อเนื่อง จะเห็นได้จากบริษัทไม่เคยมีปัญหาหนี้เสียเกิดขึ้น
    อีกทั้งบริษัทยังได้กำหนดมาตรการเกี่ยวกับการทำธุรกรรมไว้ในหลักจรรยาบรรณสำหรับผู้บริหารและพนักงานของบริษัท

-   บริษัทได้มีการติดตามดูแลการดำเนินงานของบริษัทย่อยอย่างสม่ำเสมอ
    ในกรณีที่บริษัทมีเงินลงทุนในบริษัทย่อย
    โดยบริษัทได้ส่งให้กรรมการของบริษัทเข้าไปเป็นกรรมการผู้มีอำนาจของบริษัทย่อย
    ส่วนบริษัทร่วมบริษัทได้ส่งตัวแทนเข้าไปเป็นกรรมการเจ้าหนี้เพื่อรักษาผลประโยชน์ของบริษัท

-   บริษัทได้มีมาตรการที่จะให้การดำเนินงานเป็นไปตามกฎหมาย
    เพื่อลดความเสี่ยงในการประกอบธุรกิจของบริษัท
    โดยบริษัทได้มีการว่าจ้างที่ปรึกษากฎหมายเฉพาะด้านจากภายนอก
    เพื่อให้เข้ามาช่วยสอบทานเอกสาร และให้คำปรึกษาในการดำเนินการด้านต่างๆ
    ตลอดจนบริษัทได้มีฝ่ายตรวจสอบภายในเพื่อทำหน้าที่ตรวจสอบการปฏิบัติตามข้อกำหนด
    กฎระเบียบ และกฎหมายที่เกียวข้องอีกด้วย

-   บริษัทไม่เคยมีการกระทำที่ฝ่าฝืนกฎหมาย และได้กำหนดมาตรการแก้ไขและป้องกันไว้แล้ว

ส่วนที่ 4 ระบบสารสนเทศและการสื่อสารข้อมูล

-   ในการประชุมคณะกรรมการบริษัท
    เลขานุการคณะกรรมการบริษัทและฝ่ายจัดการได้จัดเตรียมเอกสารข้อมูล
    และรายละเอียดเกี่ยวกับวาระการพิจารณาที่สำคัญ
    เพื่อให้คณะกรรมการบริษัทใช้เป็นข้อมูลประกอบการตัดสินใจล่วงหน้า
    และหากเรื่องใดมีรายละเอียดเพิ่มเติมในภายหลัง (ถ้ามี)
    บริษัทจะจัดส่งให้มีข้อมูลเพิ่มเติมเพื่อแจกเป็นเอกสารประกอบการประชุมใหักับคณะกรรมการก่อนวันประชุมหรือภายในวันประชุม

-   บริษัทได้จัดส่งหนังสือเชิญประชุมคณะกรรมการบริษัท
    และรายงานการประชุมคณะกรรมการบริษัทครั้งที่แล้ว
    พร้อมทั้งเอกสารประกอบการพิจารณาการประชุมให้กับกรรมการบริษัททุกครั้งที่มีการประชุม
    เพื่อเป็นการให้ข้อมูลแก่กรรมการบริษัทโดยจัดส่งล่วงหน้าเฉลี่ย 7 วันก่อนวันประชุม

-   บริษัทได้จัดทำรายงานการประชุมคณะกรรมการบริษัท โดยบันทึกรายละเอียดที่เป็นสาระสำคัญ
    รวมถึงข้อเสนอแนะ ข้อท้วงติง และข้อคัดค้าน (ถ้ามี)
    และได้ให้คณะกรรมการบริษัทรับรองรายงานการประชุมดังกล่าวในการประชุมครั้งถัดไป
    ซึ่งประธานกรรมการได้เปิดโอกาสให้คณะกรรมการบริษัทได้แก้ไขหรือเพิ่มเติมเนื้อหาในรายงานกาประชุมได้อย่างอิสระ

-   บริษัทได้จัดเตรียมสถานที่เพื่อจัดเก็บเอกสารประกอบการบันทึกบัญชี และบัญชีต่างๆ
    ไว้อย่างเป็นสัดส่วน โดยจัดเก็บไว้ ณ สำนักประธาน อาคารสำนักงานใหญ่ของบริษัท
    และไม่เคยได้รับแจ้งจากผู้สอบบัญชีว่ามีข้อบกพร่องในการจัดเก็บเอกสาร

-   บริษัทได้ใช้นโยบายการบัญชีตามหลักการบัญชีที่รับรองทั่วไป
    ภายใต้การกำกับและตรวจสอบโดยผู้สอบบัญชีรับอนุญาตภายนอก
    โดยไม่เลือกใช้นโยบายบัญชีที่ทำให้บริษัทแสดงผลประกอบการที่คลาดเคลื่อนจากความเป็นจริง

ส่วนที่ 5 ระบบการติดตาม

-   ฝ่ายบริหารได้รายงานผลการดำเนินงานให้คณะกรรมการบริหาร
    และคณะกรรมการบริษัทรับทราบทุกไตรมาส
    นอกจากนั้นบริษัทได้เตรียมจัดทำแผนงบประมาณประจำปีสำหรับใช้ในปีหน้า
    และจะนำมาใช้เกณฑ์ในการประเมินผลการดำเนินงาน
    และรายงานเปรียบเทียบวิเคราะห์ผลต่างอย่างเป็นระบบต่อคณะกรรมการบริษัทต่อไป

-   บริษัทได้จัดให้มีการประชุมระดับผู้บริหารทุกสัปดาห์ เพื่อทำหน้าที่ติดตามผลการปฏิบัติงาน
    และเปรียบเทียบกับเป้าหมายที่กำหนดไว้ในรูปของ KPI (Key Performance Indicator)
    และหารือถึงแนวทางการแก้ไขในกรณีที่ยังไม่สามารถบรรลุเป้าหมายที่วางไว้
    นอกจากนั้นยังได้มีการแต่งตั้งคณะกรรมการโครงการขึ้นมาเพื่อสนับสนุนการดำเนินงานตามเป้าหมายของบริษัท
    โดยเน้นการพัฒนาระบบงานปฏิบัติการด้านต่างๆ
    เพื่อควบคุมต้นทุนการผลิตให้เป็นไปตามเป้าหมาย

-   บริษัทได้จัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
    โดยฝ่ายตรวจสอบภายในทำหน้าที่จัดทำแผนการตรวจสอบประจำปี ซึ่งครอบคลุมทั้งการเงิน
    การดำเนินการ และการปฏิบัติตามกฎระเบียบข้อบังคับและกฎหมายที่เกี่ยวข้อง
    เพื่อประเมินประสิทธิภาพและประสิทธิผล
    รวมทั้งตรวจสอบการปฏิบัติตามระบบการควบคุมภายในที่มีอยู่

-   ในด้านการรายงานผลการตรวจสอบ และการรายงานความคืบหน้า
    ฝ่ายตรวจสอบภายในได้รับมอบหมายให้รายงานตรงต่อคณะกรรมการตรวจสอบเป็นประจำทุกไตรมาส
    และในปี 2550 บริษัทยังไม่พบว่ามีข้อบกพร่องที่เป็นสาระสำคัญ
    และเพื่อเป็นการป้องกันฝ่ายตรวจสอบภายในได้ดำเนินการตรวจสอบและติดตามผลการการปฏิบัติงานของแต่ละหน่วยงานอย่างสม่ำเสมอ

-   บริษัทมีนโยบายให้ฝ่ายบริหารต้องรายงานต่อคณะกรรมการบริษัททันที
    หากกรณีที่เกิดเหตุการณ์ทุจริตหรือสงสังว่ามีเหตุการณ์ทุจริต มีการปฏิบัติที่ฝ่าฝืนตามกฎหมาย
    และมีการกระทำที่ผิดปกติอื่น
    ซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ